CELEX: 52005XG0407(02)
Language: el
Date: 2005-02-21
Title: Συμπέρασματα του Συμβουλίου, της 21ης Φεβρουαρίου 2005, για την παιδεία στα πλαίσια της ενδιάμεσης επανεξέτασης της στρατηγικής της Λισαβόνας

7.4.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 85/5
            
         
      ΣΥΜΠΈΡΑΣΜΑΤΑ ΤΟΥ ΣΥΜΒΟΥΛΊΟΥ
   
   της 21ης Φεβρουαρίου 2005
   για την παιδεία στα πλαίσια της ενδιάμεσης επανεξέτασης της στρατηγικής της Λισαβόνας
   (2005/C 85/02)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ
   Έχοντας υπόψη:
   
               1.
            
            
               τον στόχο που έθεσε το Ευρωπαϊκό Συμβούλιο της Λισαβόνας στις 23 και 24 Μαρτίου 2000, και ο οποίος επιβεβαιώθηκε από το Ευρωπαϊκό Συμβούλιο της Στοκχόλμης στις 23 και 24 Μαρτίου 2001, να καταστεί η Ευρωπαϊκή Ένωση «η ανταγωνιστικότερη και δυναμικότερη οικονομία της γνώσης ανά την υφήλιο, ικανή για βιώσιμη οικονομική ανάπτυξη με περισσότερες και καλύτερες θέσεις εργασίας και με μεγαλύτερη κοινωνική συνοχή»,
            
         
               2.
            
            
               τη λευκή βίβλο «Μια νέα πνοή για την ευρωπαϊκή νεολαία», την οποία ενέκρινε η Επιτροπή στις 21 Νοεμβρίου 2001, όπου αναγνωρίζεται ότι «η στρατηγική αυτή θέτει νέους στόχους για διάφορες πολιτικές που συνδέονται άμεσα με τη νεολαία, όπως η εκπαίδευση, η απασχόληση, η κοινωνική ένταξη, η πληροφόρηση και η κοινωνία των πολιτών»,
            
         
               3.
            
            
               το ψήφισμα του Συμβουλίου της 27ης Ιουνίου 2002 με το οποίο υιοθετήθηκε, βάσει της προαναφερόμενης λευκής βίβλου, η ανοικτή μέθοδος συντονισμού ως νέο πλαίσιο για τη συνεργασία στον τομέα της νεολαίας, και προτάθηκε η ενσωμάτωση της διάστασης «νέα γενιά» στις άλλες πολιτικές και προγράμματα,
            
         
               4.
            
            
               τα συμπεράσματα του Ευρωπαϊκού Συμβουλίου της 4ης και 5ης Νοεμβρίου 2004, όπου το Ευρωπαϊκό Συμβούλιο σημειώνει την επιστολή των Αρχηγών κρατών και κυβερνήσεων της Γαλλίας, της Γερμανίας, της Ισπανίας και της Σουηδίας με την οποία επισημαίνεται η σπουδαιότητα των δημογραφικών παραγόντων για τη διαμόρφωση της μελλοντικής οικονομικής και κοινωνικής εξέλιξης της Ευρώπης και απευθύνεται προτροπή για τον καταρτισμό ενός «Ευρωπαϊκού συμφώνου για τη Νέα Γενιά»,
            
         
               5.
            
            
               την ανακοίνωση της Επιτροπής προς το Εαρινό Ευρωπαϊκό Συμβούλιο του 2005 («Συνεργασία για τη μεγέθυνση και την απασχόληση — Μια νέα ώθηση για τη στρατηγική της Λισαβόνας») για την ενδιάμεση επανεξέταση της στρατηγικής της Λισαβόνας, στην οποία διαπιστώνεται ότι «πρέπει να διαμορφώσουμε μια αντίληψη της κοινωνίας που θα μπορεί να ενσωματώνει τόσο τους ηλικιωμένους όσο και τις νέες γενεές» και υπογραμμίζεται «η ανάγκη επείγουσας δράσης».
            
         ΥΠΟΓΡΑΜΜΙΖΕΙ:
   
               6.
            
            
               τη σημασία της ύπαρξης μιας προοπτικής «νέα γενιά» στη στρατηγική της Λισαβόνας, με βάση τη δημογραφική, οικονομική, κοινωνική και πολιτική εξέλιξη της Ευρωπαϊκής Ένωσης και ιδίως τη γήρανση του πληθυσμού της,
            
         
               7.
            
            
               τη συμβολή που μπορεί να έχει στην ανταγωνιστικότητα, στη βιώσιμη ανάπτυξη και στην κοινωνική συνοχή η ικανότητα καινοτομίας, το πνεύμα πρωτοβουλίας και το επιχειρηματικό πνεύμα της νεολαίας, η κινητικότητά της και η ικανότητα ενσωμάτωσής της σε πολυπολιτισμικό περιβάλλον,
            
         
               8.
            
            
               το ενδιαφέρον που παρουσιάζει η εφαρμογή μιας συντονισμένης, συστηματικής και οριζόντιας πολιτικής επικεντρωμένης στους νέους,
            
         
               9.
            
            
               τη σημασία που έχουν, στο πλαίσιο αυτό, η λευκή βίβλος για τη νεολαία και ιδίως η ανοικτή μέθοδος συντονισμού και η ενσωμάτωση των θεμάτων νεολαίας στις άλλες πολιτικές, καθώς και η ανάγκη ενίσχυσης των συνεργειών και της συμπληρωματικότητας μεταξύ των διαφόρων πολιτικών και προγραμμάτων που έχουν επίπτωση στη νέα γενιά,
            
         
               10.
            
            
               ότι η καλύτερη κατανόηση των νέων και των συνθηκών διαβίωσης των νέων αποτελεί προϋπόθεση για τον καθορισμό αποτελεσματικών μέτρων ενθάρρυνσης των νέων να αξιοποιήσουν όσο το δυνατόν καλύτερα τις δυνατότητές τους,
            
         
               11.
            
            
               ότι η στρατηγική της Λισαβόνας χρειάζεται την υποστήριξη των νέων για να επιτύχει.
            
         ΣΥΜΜΕΡΙΖΕΤΑΙ:
   
               12.
            
            
               στο πλαίσιο αυτό, την πεποίθηση που εξέφρασε η Επιτροπή ότι η στρατηγική της Λισαβόνας πρέπει «να εξασφαλίζει ότι οι προτεινόμενες μεταρρυθμίσεις βοηθούν στο να δίνεται στους νέους μια πρώτη ευκαιρία και τους εφοδιάζουν με τις δεξιότητες που θα χρειαστούν σε ολόκληρη τη ζωή τους»,
            
         
               13.
            
            
               την ανάγκη που επισήμανε η Επιτροπή στην ανακοίνωσή της προς το Εαρινό Ευρωπαϊκό Συμβούλιο του 2005 να στοχοθετηθούν ειδικά οι νέοι στο πλαίσιο ορισμένων βασικών τομέων όπως η απασχόληση, ο αρμονικός συνδυασμός οικογενειακής και επαγγελματικής ζωής, η επένδυση στο ανθρώπινο δυναμικό και η έρευνα και ανάπτυξη.
            
         EΚΤΙΜΑ ΟΤΙ:
   
               14.
            
            
               με βάση τα υπάρχοντα μέσα και τους υπάρχοντες μηχανισμούς, θα πρέπει να ενσωματωθεί αποτελεσματικά αυτή η στοχοθετημένη προσέγγιση των νέων στις πολιτικές που δρομολογούνται στο πλαίσιο της στρατηγικής της Λισαβόνας,
            
         
               15.
            
            
               οι ειδικές προσπάθειες υπέρ των νέων πρέπει να συμπεριλαμβάνουν την ισότητα ανδρών και γυναικών και να εφαρμόζονται επίσης στους νέους με λιγότερες ευκαιρίες, και αυτό ιδίως στους τομείς της εκπαίδευσης, της απασχόλησης, της κοινωνικής ένταξης και της κινητικότητας,
            
         
               16.
            
            
               η ενεργός συμμετοχή των νέων στην κοινωνία αποτελεί ταυτόχρονα και στόχο και μέθοδο που εγγυάται τη σύμπραξη των ευρωπαίων πολιτών στην επίτευξη των στόχων της Λισαβόνας και συμβάλλει στην προσωπική εξέλιξη των νέων, στην κοινωνική τους ένταξη και στη γενικότερη κοινωνική συνοχή. Για τον λόγο αυτό, συνιστά πρόσθετο παράγοντα επιτυχίας της στρατηγικής της Λισαβόνας.
            
         ΚΑΛΕΙ ΤΟ ΕΥΡΩΠΑΪΚΟ ΣΥΜΒΟΥΛΙΟ:
   
               17.
            
            
               να συμπεριλάβει, στο πλαίσιο της ενδιάμεσης επανεξέτασης της στρατηγικής της Λισαβόνας και των συζητήσεων για την ανακοίνωση της Επιτροπής προς το Εαρινό Ευρωπαϊκό Συμβούλιο του 2005, την πρωτοβουλία για την κατάρτιση Ευρωπαϊκού συμφώνου για τη Νέα Γενιά, το οποίο θα καλύπτει ιδίως τους τομείς της απασχόλησης, της κοινωνικής συνοχής, της εκπαίδευσης, της κατάρτισης, της κινητικότητας καθώς και του αρμονικού συνδυασμού οικογενειακής και επαγγελματικής ζωής,
            
         
               18.
            
            
               να χαράξει προσανατολισμούς για τα συγκεκριμένα μέτρα που απαιτούνται για την υλοποίηση της πρωτοβουλίας αυτής σε όλους τους σχετικούς τομείς,
            
         
               19.
            
            
               να σημειώσει την πρόθεση της Επιτροπής να εκδώσει ανακοίνωση για την πρωτοβουλία αυτή,
            
         
               20.
            
            
               να αναθέσει στην Επιτροπή και στα κράτη μέλη το καθήκον να επιδιώξουν την πλήρη συμμετοχή των νέων και των οργανώσεων νεολαίας, όπως το «Ευρωπαϊκό φόρουμ Νεολαίας», στην προσπάθεια αυτή,
            
         
               21.
            
            
               να παρακολουθήσει την εφαρμογή του Ευρωπαϊκού συμφώνου για τη Νέα Γενιά μέσω των μηχανισμών κοινοποιήσεων της στρατηγικής της Λισαβόνας, και να καλέσει το Συμβούλιο (Παιδεία/Νεολαία/Πολιτισμός) να συμβάλει στην παρακολούθηση των πτυχών που εμπίπτουν στις αρμοδιότητές του.